La delegació de Turisme inicia la campanya formativa ‘Contagia la teua hospitalitat’
11 de maig 2018

![](/media/sfwdqxvv/70-img_4393-c.jpg)  
  

La regidoria de Turisme de l'Ajuntament de Sagunt ha presentat este matí el programa ‘Hospitalitat mediterrània, tu eres l'essència’ de la conselleria de Turisme, al que s'ha adherit. Sota el lema ‘Contagia la teua hospitalitat’, esta iniciativa pretén recordar i promoure el caràcter obert, inclusiu i amigable de la Comunitat Valenciana i de Sagunt. 

En este marc, la delegació de Turisme de l'Ajuntament de Sagunt, junt amb l'Agència Valenciana de Turisme, impartirà una sèrie de cursos en el programa Hospitalitat Mediterrània. 

Este programa va dirigit a personal d'hotels, de restaurants, de comerços, guies turístics, personal d'oficines d'informació turística, tècnics de turisme, estudiants de turisme, agents de desenvolupament local, personal de càmpings, esportiu, de transport, cossos de seguretat i qualsevol altre àmbit relacionat directa o indirectament amb el turisme. 

Els valors que es volen promocionar amb este programa són l'autenticitat, compartir els valors que defineixen la nostra terra amb els visitants; que som gent alegre, que transmetem al turista un estat d'ànim positiu; som inclusius, acceptem, respectem i tractem a totes les persones amb esta actitud; som confiables, complim la promesa que formulem als nostres visitants; som innovadors, adaptem les noves necessitats i comportaments del turista de hui dia; som detallistes, aprofitem qualsevol oportunitat perquè les persones se senten bé; som sostenibles, contribuïm a la recuperació i conservació del nostre entorn i costums. 

El dimarts 15 de maig tindrà lloc el primer curs, que ja està complet. En primer lloc, participaran empreses i serveis SICTED, i durant tot l'any es programaran nous cursos perquè puga participar qualsevol empresa o servei situat en el municipi i que estiga relacionat d'una manera o altra amb el sector turístic. Qualsevol empresa interessada a participar pot contactar directament amb les oficines de turisme del municipi. 

La campanya ‘Contagia la teua Hospitalitat’ és una eina més per a afermar unes bases de desenvolupament turístic sostenibles. Per això, des de fa 4 anys, es treballa en la delegació de Turisme amb el teixit empresarial, mitjançant el Sistema Integral de Qualitat Turística en Destinació (SICTED). Este sistema facilita a les empreses uns recursos i un assessorament per a afermar un desenvolupament adequat del turisme, integrador i sostenible. 

Gràcies a la participació de més de 70 empreses i serveis de Sagunt en SICTED, la ciutat ha sigut seleccionada per a realitzar estos cursos, que s'impartiran en diferents edificis públics del municipi. Sagunt és hospitalària, un lema que la ciutat integra en la seua promoció turística i que va començar amb el lema Civitas Amabilis. Una ciutat hospitalària i una ciutat per a viure-la. 

L’alcalde de Sagunt, Quico Fernández, ha destacat **“el gran treball que estan desenvolupant en el departament de Turisme, començant per la seua regidora i pels tècnics que han demostrat creure en el projecte i transmetre eixa il·lusió i confiança al conjunt de l’Ajuntament”**. 

**“Al principi  d’esta legislatura, quan se’ns preguntava quina anava a ser la nostra línia de treball, nosaltres marcarem dos grans eixos de gestió que eren fonamentals per allò que és més important: la recuperació econòmica i la recuperació de l’ocupació, i per altra banda la reindustrialització i la potenciació de l’eix patrimoni-cultura-turisme. Jo crec que tres anys pràcticament de gestió han confirmat que estàvem encertats, que hem desenvolupat tots estos eixos de manera efectiva i que els resultats ja són una realitat”**, ha dit Fernández. 

El primer edil ha recordat el reconeixement a Sagunt en l’última fira de turisme de Madrid, amb el premi EDEN, i ha dit que estos guardons **“demostren que Sagunt és ja una destinació turística consolidada, sense dubte. I així es reconeix per part de l’Administració i per part de tots els sectors que estan implicats en l’àmbit del turisme”**. 

La regidora de Turisme, Natalia Antonino, ha explicat que **“és una campanya que es donarà a través dels CDT amb la col·laboració d'ajuntaments, associacions i universitats. Es duran a terme més de 270 accions repartides per tota la Comunitat Valenciana durant 2018 i 2019 per a difondre les característiques singulars i úniques de la nostra manera de ser i de fer de la comunitat, la destinació hospitalària mediterrània”**. 

**“Sagunt, concretament el departament de Turisme a través del SICTED, porta treballant durant tot este temps una sèrie de programes que van en relació amb esta línia d'hospitalitat que l'Agència Valenciana de Turisme (AVT) ha tret. Ja s'han realitzat cursos de ‘Coneix la teua destinació’ per a ser els millors amfitrions del municipi i este programa donarà començament el dimarts en el Mario Monreal”**, ha explicat Antonino. 

**“Hem de rebre a tot el món amb un somriure, però sobre tot amb allò que és l’hospitalitat en el sentit més ampli de la paraula. I que nosaltres, en eixe projecte que ens ha donat la Capital Cultural Valenciana, ja estavem utilitzant de Civitas Amabilis”**, ha declarat  Quico Fernández. 

**“Això és el que moltes vegades s’emporta la gent: no sols menjar bé, no sols veure unes magnífiques obres musicals o de teatre, o veure uns monuments que tenen un gran valor, sinò el fet de ser ben tractats. I això és importantíssim”**, ha dit l’alcalde. 

Finalment, Natalia Antonino ha explicat que **“el primer curs que es fa està complet perquè s'ha oferit a les empreses de SICTED. L'AVT ens l’oferix perquè som capdavanters en el programa de SICTED, tenim 72 empreses adherides al programa, on ja hem començat a treballar des de fa 4 anys”**. La regidora ha volgut agrair la implicació del SICTED, **“que sempre s’esforcen per estar actius amb este programa i col·laborar perquè Sagunt siga la millor amfitriona”**.  

*   [](http://www.facebook.com/sharer.php?u=https://aytosagunto.es/va/actualitat/la-delegacio-de-turisme-inicia-la-campanya-formativa-contagia-la-teua-hospitalitat/ "Facebook")
*   [](http://twitter.com/share?url=https://aytosagunto.es/va/actualitat/la-delegacio-de-turisme-inicia-la-campanya-formativa-contagia-la-teua-hospitalitat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-delegacio-de-turisme-inicia-la-campanya-formativa-contagia-la-teua-hospitalitat/ "Linked In")
*   [](mailto:?body=https://aytosagunto.es/va/actualitat/la-delegacio-de-turisme-inicia-la-campanya-formativa-contagia-la-teua-hospitalitat/)